Dit was in die dae toe ‘n televisiestel in ons land nog net in die rykstes se huise gekry is. Daar kon nog huisbesoek gedoen word na vyfuur in die middag sonder dat mense jou suur aankyk as hulle hul televisiestel moet afskakel.
Ek en Dominee het toe maar die pad gevat, en die paar kinders het dadelik koers gekry na die tannie langsaan toe. Ek was nogal jammer dat die ‘tannie langsaan’ nie ‘n lidmaat van ons kerk was nie.
Ek het gaan aanklop. Toe sy die deur oopmaak, het ek ‘n tree agteruit gestaan. Die dame voor my kon my oorlede vrou se eie suster gewees het. Net haar oë was bietjie blouer, en die effense grys hare was ‘n bietjie meer gekrul.